કેક-કટિંગ કરવાની પ્રથા મને નથી ગમતી. ભારતમાં એની શરૂઆત ક્યારે થઈ અને કયા સંજોગોમાં થઈ એની પણ મને નથી ખબર. સ્કૂલના દિવસોમાં અમને ક્લાસરૂમમાં ચૉકલેટ અને પેપરમિન્ટ આપવાની જ માત્ર છૂટ હતી. એનાથી સમાનતા જળવાઈ રહેતી હતી, કારણ કે પૈસાદાર છોકરીઓને દેખાડો કરવાનો મોકો નહોતો મળતો અને જેઓ ગરીબ હતા તેમને નીચાજોણું નહોતું થતું. બર્થ-ડે કે ઍનિવર્સરીના દિવસે ગિફ્ટ આપવી કે ગિફ્ટ લેવી એ બાબત પાળવી જ જોઈએ એવું પણ હું નથી માનતી. જો મને કોઈને ગિફ્ટ આપવી હોય તો કોઈ જ કારણ વિના એ અપાવી જોઈએ એવું મારું માનવું છે.